**PRIPOROČILA ZA PRIPRAVO OKOLJSKIH POROČIL**

V Sektorju za okoljske presoje smo v okviru do sedaj izvedenih postopkov celovite presoje vplivov na okolje pregledali številna okoljska poročila. Naše ugotovitve in opažanja, ki smo jih zaznali skozi ta proces, smo strnili v priporočila za pripravo okoljskih poročil, ki bodo v pomoč tako izdelovalcem okoljskih poročil, kot tudi nam (in varstvenim resorjem) pri pripravi mnenj. Z njimi želimo zmanjšati obseg ter izboljšati strukturo in kakovost okoljskih poročil, posledično pa izboljšati tudi učinkovitost postopkov celovite presoje vplivov na okolje.

**SPLOŠNI NAPOTKI ZA IZDELOVANJE OKOLJSKIH POROČIL**

* **Okoljska poročila naj bodo problemsko naravnana, pregledna in jedrnata. Njihova natančnost naj sledi natančnosti plana (okoljsko poročilo naj upošteva raven dokumenta, ki je predmet presoje).**
* Obsežna okoljska poročila, ki imajo več sto strani, so praviloma neprimerna.
* Podrobnejše navajanje ali opisovanje vsebin, na katerih poročilo ne gradi presoje, ni smiselno.
* Pri opisu obstoječega stanja naj se upošteva konkretno območje obravnave, njegove specifike in problemi.
* Pri opredeljevanju ciljev in drugih vsebin okoljskega poročila in plana naj se ne prepisujejo vsebine iz različnih strateških ali javno objavljenih dostopnih dokumentov.
* Podvajanje opisov, podatkov in ocen je nepotrebno in ni zaželeno. Če je zaradi razumevanja vsebine nujno, naj se navede sklic na poglavje/stran, na kateri je podrobneje obravnavana ta vsebina.
* Splošne in konkretne smernice oziroma usmeritve nosilcev urejanja prostora ter mnenjedajalcev naj se ne prepisujejo v okoljsko poročilo, temveč se smiselno povzamejo ključne vsebine glede na obravnavan problem, vsebino plana in območje, ki ga plan obravnava.
* Citiranje virov in predpisov naj bo enotno za celoten dokument in naj se izvede na enem mestu.
* **Okoljsko poročilo naj ustrezno obravnava vsa pomembna vprašanja in področja v zvezi s potencialnimi vplivi izvedbe plana na okolje.**
* Pri vsebinjenju naj se kratko in jasno opredeli ter utemelji morebitna (ne)pomembnost posameznih vidikov in vplivov plana na okolje.
* Opisi vplivov naj vsebujejo opis obsega spremembe in pomena spremembe, ki jo prinaša plan.
* Vsebine, ki ne pojasnjujejo ali prispevajo k reševanju okoljske problematike plana, ne sodijo v okoljsko poročilo. Zaznavamo pa, da v določenih primerih niso bila obravnavana in presojana vsa pomembna vprašanja v zvezi s potencialnimi vplivi izvedbe plana na okolje oziroma njegove dele, zato navajamo zgolj nekaj primerov:
* presoja vpliva na krajino,
* vplivi na materialne dobrine (npr. naravne vire in grajeno dobro)
* vplivi na tveganje nesreč (naravnih in drugih)
* vplivi na zdravje – to niso samo EMS, hrup itd.; obravnava teh vprašanj zgolj po okoljskih uredbah ne zadostuje za presojo
* presoja začasnega in trajnega ravnanja z zemeljskim izkopom in presoja ravnanja z zemeljskim izkopom na občutljivih območjih (vodovarstvena območja, erozijska in plazljiva območja ter območja, varovana v skladu s predpisi o ohranjanju narave ali varstva kulturne dediščine, itd.),
* presoja na podnebne spremembe in odpornost plana na podnebne spremembe,
* presoja povezanih dejavnosti, ki so pogoj za izvedbo plana (npr. povezane infrastrukture – konkreten primer: gradnja novih cest za dostavo materiala in tehnologije ob izvedbi npr. energetskih infrastrukturnih planov),
* opis in vrednotenje scenarija ali alternative, da se plan ne izvede,
* poljudni povzetek itd.
* **Omilitveni ukrepi naj bodo konkretni in izvedljivi**.
  + Naj bodo preverljivi oziroma preverjeni: ustrezni, utemeljeni, ocenjena naj bo verjetnost uspešnosti izvedbe, njihovi vplivi in časovna izvedljivost itd.
  + Izvedljivi so, če vemo, kdo jih bo izvedel in kako ter kdaj in kako bo zagotovljeno spremljanje njihove uspešnosti.
  + Priporočilo: kadar so potrebni omilitveni ukrepi, je nujen tudi dodaten monitoring in poročanje o njihovi izvedbi in učinkovitosti.
  + Če gre samo za izvedbo že predpisanih pogojev in zakonskih zahtev, to ni omilitveni ukrep, pač pa mehanizmi, ki so že dolžnost pripravljavca plana (izpolnjenost preverjajo npr. inšpekcija, preverjanje dokumentacije pred izdajo dovoljenj, itd.)
* Jasno naj se navede, kateri so predlagani omilitveni ukrepi ter ali so ti ukrepi vključeni v vsebino plana in kako.
* Prepis ukrepa, ki je po predpisih obvezen, ni mogoče šteti za omilitveni ukrep. Navajanje normativno obveznih ukrepov obremenjuje vsebino okoljskega poročila in je smiselno le izjemoma.
* Jasno naj bo razvidna tudi logična povezava med nezaželenimi okoljskimi vplivi oziroma okoljskimi cilji plana in predvidenimi ukrepi.
* **Iz zaključnega poglavja okoljskega poročila naj bo razvidno, v čem je okoljsko poročilo oziroma proces okoljske presoje izboljšal vsebino ali vplival na plan.**

Ugotavljanje skladnosti plana s predpisi in normami je zgolj osnova, ki zagotavlja normativni (predpisani) minimum, ne predstavlja pa celovite presoje vplivov na okolje. Poudarek naj bo namenjen vsebinskim izboljšavam plana, ki odpravljajo in zmanjšujejo njegove potencialne in pomembne negativne vplive na okolje.

* **V okoljskem poročilu naj se pravilno, dosledno in natančno uporabljajo izrazi, katerih pomen je določen s posameznimi predpisi.**